Zen

**Zen** es un branca del Mahāyāna le qual de su parte es un ramo (un schola, un secta o un denomination) del Buddhismo. Le parola "Zen" (in japonese) es le traduction del parola sanskrite "dhyāna" (cognate con le parola pali "jhāna") que significa meditation – "le quietude de tote inquietude mental". Le fontes basic del Zen son le textos del Prajñāpāramitāsutra), le Avataṃsakasutra e le Laṅkāvatārasūtra). 
Le schola Zen es un fundation chinese, ben que illo ha su radices in India, super toto in le inseniamentos de Gunabhadra (4e e 5e seculo) e Bodhidharma (6e seculo). Ambes se dirigeva a China ubi illes elaborava le base del "schola de meditation" que in China es nominate Chán o Chánzōng (in le moderne romanisation pinyin mandarin) o Ch’an o Ch’an-tsung (in le plus ancian romanisation Wade-Giles mandarin).

## Paises
### China
In **[[China]]** le schola floresceva al epocha del dynastias T’ang (618-907) e Sung (960-1279). In le 8e seculo le schola se divideva in duo lineas: P’ei-tsung e Nan-tsung [chin. *tsung* = schola, denomination, secta]. De altere ramificationes nasceva le scholas Lin-chi e Ts’ao-tung. In le curso del seculos, le doctrina Ch’an de plus in plus se misceva con le practicas del culto del Amidismo (Amitābha) e perdeva multo de su originalitate. In China a pena vivente, illo debe su continuitate solmente al situation que in le 13e seculo trovava su cammino a Vietnam, Corea e Japon. Ante toto in Japon le schola prosperava, ubi se  disveloppava a un saliente factor religiose e cultural del imperio insular. 
### Vietnam
In **[[Vietnam]]** le tradition Ch’an (hic nominate: Thiên) habeva su initio jam in le tertie seculo, es dicer circa 300 annos ante su formation in China. Le scholas chinese de Lin-chi e de Ts’ao-tung ha lor equivalentia vietnamese in le scholas de Lâm-Tê e Tào-dông que se formava in le 17e seculo. Un schola plus vetule es le Thào-duòng, provenite in 1069 del tradition chinese de Yün-men.
### Corea
In **[[Corea]]** le schola Ch’an es nominate Sŏn le qual habeva su initio in le anno 630. In le 12e seculo le maestro Chinul unificava diverse sectas – includente anque le doctrinas del Hua-yen – in un nove ordine, nominate Chogye que es influente usque hodie. Un variante moderne del Ch’an (Sŏn) es le doctrina Wŏn, fundate in 1924. 
### Japon
In **[[Japon]]** le schola Ch’an o Zen prendeva nasceva al epocha del Shogunato de Kamakura (12e seculo) in su formas precitate del Lin-chi (jap. Rinzai) e Ts’ao-tung (jap. Sōtō, le quales de su parte collide in diverse lineas collateral. In le 17e seculo se elevava le schola (Ōbaku que in su doctrina corresponde largemente al Rinzai-shū [*shū* = jap. schola, denomination, secta]. Un expression moderne del Zen japonese es le (Sanbō Kyōdan que es un synthese de Rinzai e Sōtō (fundate in 1954). 

Es commun a tote le denominationes del "Schola de meditation" (Ch’an, Zen, Thiên, Sŏn) le concentrate affundamento meditative (zazen, chin. tso-ch’an). In isto, le meditation zen non differe de altere sectas buddhista. 
Tamen, le practica del Zen neglige in alicun aspectos certe methodos meditative in su habitual modo.  Le meditation zen non aspira un attitude que intende poner le cosas in un forma accessibile al conscientia. Es dicer que illo non es focate sur objectos mermente supponite. Plutosto illo intende liberar le spirito de tote  pensamentos, cosas e conceptiones e de transferer los al condition de un "vacuo" [ang. emptiness] absolute (skt. śūnyatā). Il es le "pensar del non pensar" que characterisa le attitude del Zen. Al mesme tempore le zen se compromitte de ligar le meditation con le labores quotidian. Ben cognite es anque le sensibilitate del Zen-Buddhismo pro le natura.

## Scholas
Le schola zen se divide in duo lineas principal con particular fundamentales spiritual – i.e. le practica del zazen [in chin.: tso-ch’an] e le del kōan [in chin.: kung-an]. 
### Zazen
*Zazen* es le "seder in meditation" (le restar quiete) in que le meditante se pone in un stato de absolute tranquillitate e attention, libere de pensamentos e sin ulle intentiones. Il es un practica in que le practicante – per medio de un exercitio de "non exercitar" – avantia al cognoscentia absolute. – Zazen es le methodo preferite del Sōtō-shu in que le "illumination" non es un evento abrupte ma un longe processo de maturation spiritual.

### Kōan
Le altere practica es celle del *[[koan|kōan]]*, le qual consiste in un dialogo inter maestro e discipulo in forma de "question e responsa". Le contento de un kōan es in general paradoxe, incomprensibile, absurde, a vices anque banal e non accessibile al intendimento normal. Le kōan pare ser un enigma o un aporia que non pote ser resolvite per medio del intellecto, de maniera que es necessari un altere nivello pro superar lo. Date que le kōan se subtrahe a un solution rational, illo se acclara solmente in un acto intuitive e excedente le limite del intellecto. – Con altere parolas: le scopo del kōan consiste in superar le intellecto pro resolver un problema existente. Pro isto le Rinzai-shū es cognoscite como le schola del "illumination abrupte".

Un kōan ben cognite es celle in que le maestro Hakuin Zenji (1686-1769) batte le manos e dice: "Isto es le sono de duo manos, ma qual es le sono de un sol mano?". – Un altere sententia: un maestro zen faceva su labores in le jardin de su monasterio quando un petitionero le demandava: "Qui es Buddha?". Le maestro replicava immediatemente e sin subterfugios: "stercore siccate" (angl. "dried dung") – un dicto que exprime que cata tentativa intellectual conduce al vacuo. Le summa del Zen consiste in le phrase: "Qui comprende non parla – qui parla non comprende."

Accentuante un attitude in que le labores del vita quotidian in tote su aspectos face parte del vita spiritual, le doctrina Zen es opposite a cosas e objectos sacre, al culto, a sancte scripturas e a opiniones preconcipite. Le Zen se restringe a lo que es essential – al hic et nunc. Le Zen non ha subterfugios e penetra le essential, lo que contribue al cognoscentia (bodhi, satori, wu), in tote le situationes del vita. 

Le diffusion del Ch’an o Zen se extende super toto sur le continente de Asia oriental (China, Japon, Corea, Vietnam), ma il ha anque multe adherentes in le mundo occidental.

## Litteratura
 
Bovay, Michel: Laurent Kaltenbach y Evelyn de Smedt. *Zen. Práctica y enseñanza; historia y tradición; civilización y perspectivas.* Kairós, Barcelona 1999/2005.

Michael von Brück, Michael: *Zen – Geschichte und Praxis.* München 2007.

Brosse, Jacques: *Los maestros Zen.* Olañeta, Palma de Mallorca 1999.

Deshimaru, Taisen: *Za-Zen: la práctica del zen.* Cedel, Barcelona 1976.

Isutsu, Toshihiko: *Philosophie des Zen.* Rowohlt. Reinbek bei Hamburg 1979.

Izutsu, Toshihiko: *Hacia una filosofía del budismo zen.* Trotta, Madrid 2009.

Kosen, Bárbara: *Zen aquí y ahora.* Madrid: Ed. Mandala, Madrid 1999.

Stephan Schuhmacher, *Zen.* München 2001.

Suzuki, Daisetz Teitaro: *Die grosse Befreiung – Einführung in den Zen-Buddhismus.* O.W. Barth-Verlag, Weilheim 1972.

Suzuki, Daisetsu Teitaro: *¿Qué es el zen?.* Losada, Madrid 2006. 

Wood, Ernest: *Zen Dictionary.* Penguin Books, New York 1957.